Vaarallinen takaa-ajo tapahtui Orimattilassa 23.9.2016. Teko tallentui poliisin videolle, joka oli keskeisenä todisteena oikeudessa.

Mies syyllistyi saman päivänä aikana yhteensä kuuteen eri rikokseen. Hän varasti ensi henkilöauton, ja lähti ajamaan sillä huumeiden vaikutuksen alaisena, vaikka hänellä ei ollut voimassaolevaa ajokorttia.

Poliisit havaitsivat miehen auton liikenteessä, mutta hän ei noudattanut poliisin antamaa pysähtymismerkkiä. Alkoi ainakin noin kuusi kilometriä kestänyt takaa-ajo, joka tallentui myös poliisin videolle.

Mies ajoi paon aikana paikoin sadan kilometrin tuntinopeutta, vaikka nopeusrajoitus oli puolta pienempi. Hän ajoi poliisia pakoon niin maantiellä kuin hiekkatiellä. Takaa-ajo päättyi pellolle.

Mies yritti hetken aikaa hätistää kannoiltaan kahta poliisiautoa, mutta se ei onnistunut. Mies ajoi lopulta ojaan, ja henkilöauto kaatui kyljelleen. Poliisit nappasivat miehen kiinni.

Mies piti hallussaan myös pienoiskivääristä katkaisemalla tehtyä asetta, jossa oli yksi patruuna. Miehen autosta ja asunnosta löytyi 74,2 grammaa marihuanaa sekä 0,2 grammaa amfetamiinia.

Päijät-Hämeen käräjäoikeus tuomitsi 33-vuotiaan miehen moottorikulkuneuvon käyttövarkaudesta, rattijuopumuksesta, törkeästä liikenneturvallisuuden vaarantamisesta, kulkuneuvon kuljettamisesta oikeudetta, huumausainerikoksesta sekä ampuma-aserikoksesta kolmen kuukauden vankeuteen. Oikeus muunsi sen kuitenkin 87 tunniksi yhdyskuntapalvelua.

Mies määrättiin myös ajokieltoon, joka kestää joulukuun alkuun asti. Päijät-Hämeen käräjäoikeus antoi asiassa tuomion kuun alussa.

Artikkelin yhteydessä olevalla videolla on kooste poliisin kuvaamasta takaa-ajosta.